ঝিনাইদহ-২: ধাওয়া-পাল্টা ধাওয়ার পরে স্বতন্ত্র প্রার্থীর নির্বাচনী অফিস ভাঙচুর
দ্বাদশ জাতীয় সংসদ নির্বাচনে ঝিনাইদহ-২ আসনের স্বতন্ত্র প্রার্থী শাহরিয়ার জাহেদী মহুলের নির্বাচনী অফিসে হামলার ঘটনা ঘটেছে।
মঙ্গলবার দিবাগত রাত সাড়ে ৮টার পরে এ ঘটনা ঘটে।
ঘটনার প্রত্যক্ষদর্শীরা জানান, রাতে হরিণাকুণ্ডু উপজেলার শাখারীদহ বাজারে আওয়ামী লীগ মনোনীত প্রার্থী তাহজীব আলম সিদ্দিকী সমির সমর্থক ও স্বতন্ত্র প্রার্থী শাহরিয়ার জাহেদী মহুলের সমর্থকদের মধ্যে ধাওয়া-পাল্টা শুরু হয়।
এক পর্যায়ে তাহজীবের সমর্থকরা শাহরিয়ারের নির্বাচনী অফিসে হামলা করে।
এ বিষয়ে কথা বলতে তাহজীব ও শাহরিয়ারের মোবাইল ফোনে একাধিকবার কল করা হলেও তারা রিসিভ করেননি।
হরিণাকুণ্ডু থানার ভারপ্রাপ্ত কর্মকর্তা (ওসি) মাহবুবুর রহমান দ্য ডেইলি স্টারকে বলেন, 'শাখারীদহ বাজারে স্বতন্ত্র প্রার্থীর নির্বাচনী অফিসে নৌকা সমর্থকরা হামলা চালিয়ে বেশ কিছু চেয়ার ভাঙচুর করেছে।‌ তবে কেউ আহত হয়নি।'

দ্বাদশ জাতীয় সংসদ নির্বাচনে ঝিনাইদহ-২ আসনের স্বতন্ত্র প্রার্থী শাহরিয়ার জাহেদী মহুলের নির্বাচনী অফিসে হামলার ঘটনা ঘটেছে।